SKRIFTLIG FORESPØRGSEL E-1872/03

af Christopher Huhne (ELDR) til Kommissionen

(6. juni 2003)

Om: Krav om åbenhed

Kan Kommissionen oplyse, hvor mange børsnoterede selskaber i hver medlemsstat der på nuværende tidspunkt forelægger kvartalsregnskaber? Kan den desuden skønsmæssigt angive, hvor mange af disse selskaber i hver medlemsstat der offentliggør sådanne regnskaber uden assistance fra deres revisorer (selv om loven nu kræver revisorpåtegning)? Kan den endelig skønsmæssigt angive de supplerende omkostninger for selskaber af forskellig størrelse og struktur som revisorbistand til udarbejdelse af kvartalsregnskaber er forbundet med?

Svar afgivet på Kommissionens vegne af Frederik Bolkestein

(3. juli 2003)

Kommissionen forelagde for nylig et direktivforslag om harmonisering af gennemsigtighedskrav til oplysninger om udstedere, hvis værdipapirer er optaget til omsætning på et reguleret marked(1). Dette forslag er en af foranstaltningerne i handlingsplanen for finansielle tjenesteydelser. Det Europæiske Råd opfordrede i sine konklusioner fra det seneste møde i Bruxelles den 21. marts 2003 Rådet til at vedtage forslaget inden udgangen af april 2004.

Et af formålene med forslaget er at ajourføre de nuværende krav til delårsrapportering for selskaber, hvis aktier er optaget til omsætning på et reguleret marked i medlemsstaterne. Med henblik herpå indeholder forslaget bestemmelser om, at det skal være obligatorisk at fremlægge mere detaljerede halvårsrapporter for de første seks måneder af regnskabsåret og mindre krævende finansielle kvartalsoplysninger for det første og tredje kvartal.

I det følgende vil Kommissionen søge at besvare det ærede medlems spørgsmål om forskellige statistiske oplysninger, der er knyttet til forslaget om finansielle kvartalsoplysninger.

Antallet af selskaber, der på nuværende tidspunkt fremlægger finansielle kvartalsoplysninger:

- Kommissionen går ud fra, at spørgsmålet vedrører udstedere, hvis værdipapirer er optaget til omsætning på et reguleret marked i medlemsstaterne, og som offentliggør kvartalsrapporter eller mere begrænsede kvartalsoplysninger, men ikke selskaber, som udarbejder kvartalsregnskaber til internt brug uden at offentliggøre dem.

- Som Kommissionen påpeger i sit forslag, skønnes det, at ca. 1 100 ud af 6 000 europæiske børsnoterede selskaber(2) (= 18,3 %) fremlægger kvartalsrapporter efter høje internationale standarder, dvs. at de offentliggør deres regnskaber.

- Kommissionen nævnte også i sit forslag, at langt flere europæiske selskaber nøjes med at fremlægge mindre detaljerede kvartalsoplysninger, som kun omfatter nettoomsætning og resultat før eller efter fradrag af skat (eller kun driftsresultater). Som følge af det ærede medlems forespørgsel foretog Kommissionen en uformel rundspørge blandt fondsbørser, nationale tilsynsmyndigheder og i et enkelt tilfælde en sammenslutning af værdipapirudstedere. På denne baggrund vurderer Kommissionen, at mere end 2 500 (= 41 %) ud af 6 229 udstedere (= indenlandske udstedere, undtagen hvad angår Belgien, Danmark og Det Forenede Kongerige) enten fremlægger kvartalsregnskaber eller i det mindste de kvartalsoplysninger, der er beskrevet ovenfor.Dette tal omfatter ikke:

- udstedere fra tredjelande (særligt fra USA), hvis aktier er optaget til omsætning på et reguleret marked

- indenlandske udstedere i Frankrig. Der foreligger ingen tal undtagen for 12 selskaber, der er noteret på CAC 40, og som fremlægger kvartalsrapporter. Alle 796 franske udstedere er imidlertid lovmæssigt forpligtet til at offentliggøre deres nettoomsætning på kvartalsbasis.

De skønsmæssigt 2 500 udstedere fordeler sig således på de forskellige medlemsstater:

>TABELPOSITION>

Vurderet antal selskaber, der offentliggør kvartalsrapporter eller -oplysninger uden revisorbistand, og skønsmæssige omkostninger til revisorbistand:

- Kommissionens forslag indeholder ingen bestemmelser om, at de foreslåede finansielle kvartalsoplysninger skal revideres eller gennemgås af en revisor. Der er heller ingen krav i nogen af medlemsstaterne om, at en revisor skal inddrages i forbindelse med kvartalsrapporter. Kommissionen kan derfor ikke foretage de skøn, som det ærede medlem anmoder om.

(1) KOM(2003) 138 endelig udg.

(2) Bloomberg-data fra juni 2002 som omhandlet i Kommissionens forslag.